## El Consell destina 6 milions d’euros a ajudes per a la restauració i revitalització del patrimoni cultural afectat per la riuada

*** L’objectiu és recuperar els béns immobles d’interés cultural i rellevància local, béns mobles inventariats i l’equipament de museus i col·leccions museogràfiques**

El Ple del Consell ha aprovat el decret pel qual es concediran 6 milions d’euros en ajudes directes per a la restauració i revitalització del patrimoni cultural valencià afectat per les inundacions patides en la Comunitat Valenciana el passat 29 d’octubre de 2024.

El text arreplega les bases reguladores i el procediment per a la concessió directa d’estes ajudes, que estan dirigides a la recuperació de béns immobles amb consideració de bé d’interés cultural (BIC) o bé de rellevància local (BRL) així com béns mobles inventariats o elements assimilables.

Estes ajudes es destinaran també a finançar l’equipament de museus i col·leccions museogràfiques permanents integrants del Sistema Valencià de Museus que hagen sigut afectats i requerisquen, per a la seua protecció i conservació, actuacions de restitució i revitalització dels seus valors culturals i patrimonials.

En 2025 es concedixen els 6 milions i el termini per a executar les obres i justificar el gasto durarà fins a 2027.

**Actuacions d’emergència i inspeccions**

A estes ajudes se suma vora un milió d’euros destinats a actuacions d’emergència executades durant 2025. En concret, s’han fet intervencions en l’església del Salvador del castell de Buñol, el castell de Chiva i un celler-cova a Utiel, tots afectats pels efectes de les inundacions del passat 29 d’octubre de 2024.

En el cas de Buñol, el castell és el BIC que es va vore més greument danyat pel temporal, la qual cosa feia necessària una actuació de conservació i restauració. Els efectes de les pluges van produir diversos despreniments que van deixar dos dels llenços de l’edifici en un estat inestable i amb el risc de col·lapse de les estructures existents, la qual cosa podia afectar la integritat dels elements del castell, declarat bé d’interés cultural. A esta intervenció s’han destinat 413.669 euros.

D’altra banda, el Consell també va aprovar enguany la contractació de les obres de reparació en les muralles del castell de Chiva. Es tracta d’una muralla d’origen andalusí que va patir reformes de gran importància en l’època carlista. Constituïx un conjunt castral de notable complexitat i considerable magnitud, estratègicament implantat en una zona de control visual que comprén des del riu Túria fins al Xúquer, incloent també la ciutat de València. Esta obra d’emergència compta amb un pressupost de 398.898 euros.

A estes dos actuacions s’afig la intervenció d’emergència, per un total de 30.000 euros, per a la consolidació d’un arc gòtic danyat en l’interior d’un celler-cova a Utiel.

Cal destacar que la Conselleria d’Educació, Cultura, Universitats i Ocupació va desenrotllar des del primer moment després de la riuada, un pla d’inspeccions de la zona afectada, en coordinació amb els tècnics municipals i els rectors de les esglésies, en el qual van prestar especial atenció als BIC i altres béns protegits.

Després de conéixer l’abast dels danys es va registrar una base de dades per a poder dissenyar mesures de suport als béns del patrimoni cultural valencià, com és el cas dels castells de Buñol i Chiva i el celler d’Utiel, així com tots els elements patrimonials que són l’objecte de les ajudes que seran concedides per la Generalitat a través d’este decret aprovat pel Consell.

Fecha: 28/10/2025